**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ  
ΤΟΥ ΓΥΜΝΑΣΙΟΥ ΑΜΑΡΥΝΘΟΥ**

**ΕΙΣΑΓΩΓΗ**

*Για την δημοκρατική και αποτελεσματική λειτουργία του Γυμνασίου μας, με συσσωρευμένη την εμπειρία από τα προηγούμενα χρόνια, προχωρήσαμε στην τελική διατύπωση και την έκδοση* **εσωτερικού****κανονισμού λειτουργίας** *του Σχολείου, ακολουθώντας τις προτάσεις του ΙΕΠ, τις κατευθυντήριες γραμμές του αντιστοίχου ΦΕΚ και τις προτάσεις των μαθητών, των γονέων, του εκπροσώπου του Δήμου Ερέτριας και των καθηγητών. Ο εσωτερικός κανονισμός του Σχολείου (άρθρο 37, Ν.4692/2020) προκύπτει από τα όσα προβλέπονται από την πολιτεία για την εκπαίδευση και τη λειτουργία Σχολείων και βασίζεται στις αποδεκτές παιδαγωγικές αρχές, λαμβάνοντας υπόψη τις ιδιαίτερες συνθήκες λειτουργίας του Σχολείου μας και τα χαρακτηριστικά της τοπικής σχολικής και ευρύτερης περιοχής μας .*

*(Μελετήθηκαν οι παρακάτω Νόμοι και Εγκύκλιοι:  
α) Ν. 4692/2020, «Αναβάθμιση του Σχολείου και άλλες διατάξεις» (ΦΕΚ 111/Α/12-6-2020)   
β)Ν.1566/1985(ΦΕΚ167/Α/30-9-1985)   
γ) Αριθμ. 79942/ΓΔ4/31-5-2019 «Εγγραφές, μετεγγραφές, φοίτηση και θέματα οργάνωσης της σχολικής ζωής στα σχολεία της δευτεροβάθμιας εκπαίδευσης» (ΦΕΚ 2005/Β/31-5-2019)   
δ) Φ.353.1/324/105657/Δ1/16-10-2002 (ΦΕΚ 1340/Β/16-10-2002) )*

Οι κανόνες που εμπεριέχονται στον Ε.Κ.Λ έχουν ως σκοπό να περιγράψουν όχι μόνο τις υποχρεώσεις, αλλά και να διασφαλίσουν τα δικαιώματα των μαθητών και των άλλων εκπαιδευτικών φορέων τόσο στις μεταξύ τους σχέσεις όσο και στις σχέσεις τους με τον θεσμό του Σχολείου.

Οι συντάκτες του παρόντος κανονισμού έλαβαν υπόψη τους κατά το δυνατόν τη σύγχρονη παιδαγωγική αντίληψη για θέματα σχολικής και εκπαιδευτικής ζωής, καθώς και τις σύγχρονες απόψεις σχετικά με την ηλικία και την ψυχολογία-δομή της προσωπικότητας των μαθητών. Οι επιδιώξεις και οι προσπάθειες είναι διαρκείς, προκειμένου να διατηρήσουμε και να προαγάγουμε το υγιές μαθησιακό κλίμα, μέσα στο οποίο κάθε μαθητής θα μπορεί χωρίς πίεση και άγχος να διαμορφώνει την προσωπικότητά του.

Ο κανονισμός εννοείται ότι θα είναι σεβαστός από όλους και θα εφαρμόζεται χωρίς εξαιρέσεις.

**Α. ΣΥΝΤΑΞΗ, ΕΓΚΡΙΣΗ ΚΑΙ ΤΗΡΗΣΗ ΤΟΥ ΚΑΝΟΝΙΣΜΟΥ**

Ο Ε.Κ.Λ. συντάχθηκε ύστερα από εισήγηση του Διευθυντή του Σχολείου, Παπαγιώργου Δημητρίου, ΠΕ02, με τη συμμετοχή όλων των μελών του Συλλόγου Διδασκόντων/ουσών, των μελών του Διοικητικού Συμβουλίου του Συλλόγου Γονέων και Κηδεμόνων, του προεδρείου του δεκαπενταμελούς μαθητικού συμβουλίου του Σχολείου και του εκπροσώπου του Δήμου Ερέτριας. Να τονιστεί ότι ο Ε.Κ.Λ. είναι στην ουσία σύνθεση των ιδεών και προτάσεων όλων τωνσυμμετεχόντων κατά τον νόμο. Επιπλέον, έχει εγκριθεί από τον Συντονιστή Εκπαιδευτικού Έργου,κ. Καλατζή Γεώργιο, ΠΕ03, που έχει την παιδαγωγική ευθύνη του Σχολείου μας, καθώς και από τον Διευθυντή Δευτεροβάθμιας Εκπαίδευσης Ν. Ευβοίας, κ. Φράγκο Κωνσταντίνο (άρθρο 37, Ν.4692/2020).

Ο Εσωτερικός Κανονισμός Λειτουργίας με την έγκρισή του κοινοποιείται σε όλους τους γονείς/κηδεμόνες και αναρτάται στον ιστότοπο του Σχολείου (gymnasio.eu). Η ακριβής τήρησή του αποτελεί ευθύνη και υποχρέωση της διεύθυνσης του Σχολείου, των εκπαιδευτικών, των μαθητών και των γονέων/ κηδεμόνων.   
 Ο Κανονισμός αναδιαμορφώνεται σε τακτά χρονικά διαστήματα, μέσω της προβλεπόμενης από τον νόμο συμμετοχικής διαδικασίας όλων των μελών της σχολικής κοινότητας, έτσι ώστε να συμπεριλαμβάνει νέες νομοθετικές ρυθμίσεις, να ανταποκρίνεται στις αλλαγές των συνθηκών λειτουργίας του Σχολείου και τις, κατά καιρούς, αποφάσεις των αρμόδιων συλλογικών οργάνων του.

**B΄. ΒΑΣΙΚΕΣ ΑΡΧΕΣ ΚΑΙ ΣΤΟΧΟΙ ΤΟΥ ΕΣΩΤΕΡΙΚΟΥ ΚΑΝΟΝΙΣΜΟΥ ΛΕΙΤΟΥΡΓΙΑΣ**

Με βάση τα προαναφερθέντα, ο Διευθυντής του Σχολείου, ο Σύλλογος των Διδασκόντων, οι γονείς/κηδεμόνες και οι μαθητικές κοινότητες συμφωνούν στα παρακάτω:  
-Η αρμονική συνύπαρξη, εκτός από την αμοιβαία ευγένεια και τον σεβασμό, προϋποθέτει και την τήρηση του παρόντος κανονισμού λειτουργίας του Σχολείου, ώστε να πραγματοποιείται ανενόχλητα, μεθοδικά και αποτελεσματικά το έργο του και να επιτυγχάνεται η απρόσκοπτη λειτουργία της Σχολικής Ζωής σε καθημερινή βάση. Στο πλαίσιο αυτό η σχολική πειθαρχία αποκτά δημοκρατικό περιεχόμενο και μετατρέπεται σε βασικό ποιοτικό στοιχείο ενός σύγχρονου σχολείου.

-Οι μαθητές κάθε ηλικίας προσέρχονται στο σχολείο έχοντας διαφορετική αφετηρία και με διαφορετικό μορφωτικό και κοινωνικό φορτίο. Παραμένουν ξεχωριστές και ανεπανάληπτες προσωπικότητες που δικαιούνται ατομική αναγνώριση και ολοκλήρωση, χωρίς να ισοπεδώνονται μέσα στην ομάδα. Παράλληλα, η συμμόρφωσή τους με τους κανόνες που διέπουν την σχολική ζωή είναι απαραίτητη, αφού έχουν ως στόχο να περιγράψουν τις υποχρεώσεις και να υπερασπισθούν τα δικαιώματά τους.

-Η ευπρεπής συμπεριφορά μέσα και έξω από το Σχολείο, ο σεβασμός, η αξιοπρέπεια, η γενναιοψυχία, η κοινωνική προσφορά είναι ιδιότητες πολιτισμένων ανθρώπων. Κάθε λέξη ή πράξη που υποβιβάζει το άτομο ή θίγει οποιονδήποτε δεν αρμόζει: α) σε γονείς που επιδιώκουν τη μόρφωση και την ευτυχή εξέλιξη της πορείας των παιδιών τους, β) σε νέους που φιλοδοξούν να γίνουν συνετοί, ακέραιοι και ολοκληρωμένοι πολίτες και γ) σε εκπαιδευτικούς που οραματίζονται να εφοδιάσουν τους μαθητές τους με τα εφόδια εκείνα που θα τους προάγουν σε υπεύθυνους πολίτες, οι οποίοι θα ενδιαφέρονται και θα εργάζονται για τη βελτίωση της κοινωνίας και της χώρας.

**-Η εγγραφή και η φοίτηση μαθητή/μαθήτριας στο Σχολείο προϋποθέτει την αποδοχή εκ μέρους του Γονέα ή Κηδεμόνα όλων των όρων του κανονισμού λειτουργίας του σχολείου.**

**Γ. ΛΕΙΤΟΥΡΓΙΑ ΤΟΥ ΣΧΟΛΕΙΟΥ**

* **Διδακτικό ωράριο.**

Η έναρξη, η λήξη, η διάρκεια μαθημάτων του υποχρεωτικού προγράμματος και τα διαλείμματα καθορίζονται από σχετική απόφαση του ΥΠΑΙΘ και ανακοινώνεται κάθε χρόνο στην ιστοσελίδα του Σχολείου. Το διδακτικό έτος ορίζεται από την 1η Σεπτεμβρίου κάθε έτους και λήγει την 30η Ιουνίου του επόμενου έτους.

Η έναρξη του προγράμματος τον Σεπτέμβριο 2022 έχει οριστεί στις 08.15πμ. Το ημερήσιο πρόγραμμα ολοκληρώνεται στο 7ωρο, στις 13:55μ.μ.

* **Προσέλευση στο σχολείο**

Η προσέλευση στο σχολείο γίνεται πάντα πριν από την έναρξη των μαθημάτων.

Η εξωτερική πόρτα κλείνει με το χτύπημα του κουδουνιού και αφού εισέλθουν οι μαθητές στις τάξεις τους.

Οι μαθητές που έρχονται καθυστερημένοι με δική τους υπαιτιότητα παραμένουν σε προστατευμένο χώρο με επιτήρηση εκπαιδευτικού και δεν εισέρχονται στην αίθουσα διδασκαλίας, για να μην διακόπτουν την εκπαιδευτική διαδικασία.

* **Παραμονή στο σχολείο**

Οι μαθητές πρέπει να εισέρχονται στην τάξη αμέσως μόλις χτυπήσει το κουδούνι με την συνοδεία του διδάσκοντος.

Οι θέσεις των μαθητών μέσα στην αίθουσα διδασκαλίας καθορίζονται σε συνεργασία με τον υπεύθυνο καθηγητή του τμήματος και τους διδάσκοντες εκ/κούς. Αλλαγή θέσης επιτρέπεται μετά από συνεννόηση με τον υπεύθυνο του τμήματος καθηγητή.

Κατά τη διάρκεια των μαθημάτων δεν επιτρέπεται η αδικαιολόγητη απουσία των μαθητών/ μαθητριών από την τάξη.

Δεν επιτρέπεται, τέλος, η κατανάλωση φαγητού, καφέ και αναψυκτικού στην αίθουσα διδασκαλίας.

* **Αποχώρηση από το σχολείο**

Οι μαθητές/τριες σε καμία περίπτωση δεν αποχωρούν από το Σχολείο πριν από το τέλος των μαθημάτων χωρίς άδεια.

Αν παρουσιαστεί ανάγκη έκτακτης αποχώρησης κατά τη διάρκεια του σχολικού ωραρίου (π.χ. πρόβλημα υγείας), ενημερώνεται ο γονέας/κηδεμόνας, για να προσέλθει στο Σχολείο και να παραλάβει το παιδί του, αφού δηλώσει την παρουσία του στο γραφείο ή στον εφημερεύοντα καθηγητή. Τέλος, εάν κάποιος γονέας/κηδεμόνας χρειαστεί, για ειδικό λόγο να πάρει το παιδί του πριν από τη λήξη των μαθημάτων, πρέπει να ενημερώσει τη Διεύθυνση του Σχολείου.

Οι μαθητές που μεταφέρονται με μισθωμένο ταξί ή λεωφορείο περιμένουν εντός της αυλής του σχολείου μέχρι να έλθει το μέσο, για να τους μεταφέρει στην οικία τους. Το σχολείο δεν φέρει καμία ευθύνη, αν ο μαθητής αυτός, βγει έξω στην πόλη, πηδώντας τα κάγκελα και του συμβεί το οτιδήποτε.

* **Ωρολόγιο Πρόγραμμα του Σχολείου**

Το Σχολείο μας εφαρμόζει το Ωρολόγιο Πρόγραμμα, όπως αυτό ορίζεται από τις εγκυκλίους του ΥΠΑΙΘ.

Οι γονείς/κηδεμόνες ενημερώνονται με emails έγκαιρα για προγραμματισμένες ή έκτακτες (γνωστές όμως εκ των προτέρων) αλλαγές που προκύπτουν στο Ωρολόγιο Πρόγραμμα, κατά τη διάρκεια του σχολικού έτους, όπως επίσης και αλλαγές που σχετίζονται με αλλαγή διδασκόντων/ουσών ως προς τα γνωστικά αντικείμενα. Οι αλλαγές στο πρόγραμμα γνωστοποιούνται άμεσα στους μαθητές/ τριες. Αναρτώνται, επίσης στην ιστοσελίδα του Σχολείου, κάθε φορά που οι αντικειμενικές συνθήκες επιβάλλουν αλλαγή του προγράμματος.

* **Απουσίες μαθητών**

**Για την τακτική παρακολούθηση της φοίτησης των μαθητών/ριών ευθύνονται εξ ολοκλήρου οι κηδεμόνες τους. Οι γονείς/κηδεμόνες οφείλουν να ενημερώνουν το Σχολείο για την απουσία των παιδιών τους.**

Το Σχολείο, όταν παρατηρεί συνεχείς απουσίες μαθητών/ τριών και δεν έχει την ενημέρωση από τους γονείς/ κηδεμόνες, επικοινωνεί μαζί τους, ώστε να υπάρχει αμφίδρομη σχέση Σχολείου και οικογένειας.

Στο τέλος κάθε μήνα, ή όποτε άλλοτε κρίνεται απαραίτητο, γίνεται αποστολή ενημερωτικών σημειωμάτων με τις απουσίες των μαθητών που καταγράφονται στο σύστημα.

* **Διαδικασίες ενημέρωσης μαθητών, γονέων και κηδεμόνων**

Η ενημέρωση μαθητών, γονέων και κηδεμόνων γίνεται μέσω των ακόλουθων τρόπων:

* Ιστοσελίδας του Σχολείου για τα ζητήματα που αφορούν τη λειτουργία του Σχολείου, τις υποχρεώσεις μαθητών.
* Ενημερωτικών σημειωμάτων για τις απουσίες του μαθητή/ τριας σε μηνιαία βάση.
* Ενημερωτικών σημειωμάτων ή/και βεβαιώσεων για την πραγματοποίηση εκπαιδευτικών εκδρομών, για την παρακολούθηση εκπαιδευτικών θεαμάτων κ.λπ.
* Τηλεφωνικά, σε έκτακτες περιπτώσεις.
* Μέσω της επίσκεψής τους στο σχολείο στις προγραμματισμένες, από τον Σύλλογο Διδασκόντων/ουσών, ημέρες και ώρες.
* Κατά το σχ. Έτος 2022-23 το Σχολείο μας έχει ορίσει συγκεκριμένες ώρες και ημέρες για την ενημέρωση των γονέων με την διευκρίνιση πως το Σχολείο είναι ανοικτό πάντα στην επικοινωνία με τους γονείς /κηδεμόνες.

**Δ.**  **ΣΧΟΛΙΚΗ ΚΑΙ ΚΟΙΝΩΝΙΚΗ ΖΩΗ**

**1. Φοίτηση**

Η φοίτηση των μαθητών/τριών, σύμφωνα με την ισχύουσα νομοθεσία, είναι καθήκον και υποχρέωση τους. Η συμμετοχή τους οφείλει να έχει συνέχεια και συνέπεια. Η ελλιπής φοίτησή τους, και μάλιστα χωρίς σοβαρό λόγο, δυσχεραίνει τόσο το σχολικό έργο όσο και την πρόοδό τους.

**2. Σχολικοί χώροι**

Η συνεργασία όλων είναι απαραίτητη, για να διατηρηθεί ένα καθαρό και ευχάριστο σχολικό περιβάλλον, κατάλληλο για μάθηση. Για την επιτυχία αυτού του σκοπού οι μαθητές εκπαιδεύονται ώστε να:

* Σέβονται την κινητή και ακίνητη περιουσία του Σχολείου καθώς και το φυσικό περιβάλλον της αυλής του Σχολείου.
* Να μη ρυπαίνουν τον σχολικό χώρο, να μην καταστρέφουν τα θρανία και τους τοίχους, να χρησιμοποιούν τα καλάθια απορριμμάτων, να σέβονται τους ανθρώπους που φροντίζουν για την καθαριότητα του χώρου.
* Διατηρούν το θρανίο τους καθαρό, σε άριστη κατάσταση.
* Επισημαίνεται ότι, μαθητής που προκαλεί φθορά στην περιουσία του Σχολείου, ελέγχεται για τη συμπεριφορά αυτή και η δαπάνη αποκατάστασης βαρύνει τον κηδεμόνα του.

**3. Διάλειμμα**

- Κατά τη διάρκεια του διαλείμματος οι μαθητές/τριες οφείλουν να βγαίνουν στον αύλειο χώρο, ώστε να αποφεύγεται ο συνωστισμός στις αίθουσες διδασκαλίας και στους διαδρόμους και να μηδενίζεται η πιθανότητα ατυχημάτων.

- **Στις ιδιαίτερες συνθήκες που επέβαλε η πανδημία οι μαθητές βγαίνουν στο διάλειμμα συντεταγμένα, συνοδευόμενοι από τους καθηγητές τους, τηρώντας τους κανόνες που έχουν τεθεί. Στο τέλος του διαλείμματος μπαίνουν στις τάξεις ακολουθώντας τους διδάσκοντες με τον ίδιο τρόπο.**

- Σε περίπτωση κακοκαιρίας ορίζονται από τον Σύλλογο Διδασκόντων/ουσών οι κατάλληλοι χώροι για την παραμονή των μαθητών/τριών.

- Το διάλειμμα είναι χρόνος παιχνιδιού, ανάπτυξης κοινωνικών σχέσεων αλλά και χρόνος ικανοποίησης σωματικών αναγκών (φαγητό, νερό, τουαλέτα).

- Οι μαθητές/ μαθήτριες μπορούν να αναφέρονται κατά τη διάρκεια του διαλείμματος στους εφημερεύοντες καθηγητές για οποιοδήποτε ζήτημα προκύπτει.

**4. Εμφάνιση**

- Η εμφάνιση των μαθητών πρέπει να είναι ευρείας αποδοχής, να ταιριάζει με την ιδιότητα του μαθητή και να χαρακτηρίζεται από απλότητα, καθαριότητα και ευπρέπεια. Με την επισήμανση της αναγκαιότητας της αξιοπρεπούς εμφάνισης, το Σχολείο σε καμιά περίπτωση δεν προτίθεται να επιβάλει στους μαθητές πρότυπα αμφίεσης γενικότερα. Η εμφάνιση όλων όσων συμμετέχουν στη Σχολική Ζωή υπαγορεύεται από τη συνείδηση του σεβασμού του χώρου στον οποίο, οι μαθητές βρίσκονται, τα αισθήματα εκτίμησης και σεβασμού του εαυτού, αλλά και αλληλοεκτίμησης και σεβασμού των άλλων υποκειμένων που περνούν σημαντικό μέρος της καθημερινότητά τους μέσα στο διδακτήριο. Θεωρούμε πως η ένδυση και η εμφάνιση των μαθητών αποτελεί πρωτίστως θέμα της οικογένειας. Το Σχολείο θα προσπαθεί μέσα από συζητήσεις να προλάβει ακραία φαινόμενα, προκλητικές εμφανίσεις και να εξασφαλίσει ένα πλαίσιο που δεν θα παρατηρούνται εμφανίσεις μη αποδεκτές σε ένα σχολικό περιβάλλον.   
- Αν οι μαθητές, μετά από σχετικές συστάσεις, δεν συμμορφώνονται, υπόκεινται σε πειθαρχικό έλεγχο.

5. **Συμπεριφορά - Δικαιώματα – Υποχρεώσεις**

**Ο Διευθυντής**

* Είναι υπεύθυνος, μαζί με τους εκπαιδευτικούς, για την καθαριότητα και αισθητική των χώρων του σχολείου, καθώς και για την προστασία της υγείας και ασφάλειας των μαθητών.
* Συγκαλεί τον Σύλλογο σε τακτικές ή έκτακτες συνεδριάσεις, ώστε να διασφαλίζει τις δημοκρατικές διαδικασίες και να λαμβάνονται οι όποιες αποφάσεις με πνεύμα συνεργασίας και συναίνεσης.
* Ενημερώνει τον Σύλλογο των Διδασκόντων/ουσών για την εκπαιδευτική νομοθεσία, τις εγκυκλίους και τις αποφάσεις που αφορούν τη λειτουργία του Σχολείου και την εφαρμογή των προγραμμάτων εκπαίδευσης.
* Συμβάλλει στη δημιουργία κλίματος δημοκρατικής συμπεριφοράς των διδασκόντων/ουσών και των μαθητών και είναι υπεύθυνος, σε συνεργασία με τους διδάσκοντες, για την τήρηση της πειθαρχίας.
* Συνεργάζεται και συζητά με τους διδάσκοντες για θέματα σχετικά με την εκπαίδευση ή τη συμπεριφορά των μαθητών και προτείνει πρακτικές που μπορούν να συζητηθούν και να εφαρμοστούν.
* Λαμβάνει μέριμνα για την εξασφάλιση παιδαγωγικών μέσων και εργαλείων, την καλή χρήση τους στη σχολική τάξη, τη λειτουργικότητα και την αντικατάστασή τους, σε περίπτωση φθοράς.
* Βρίσκεται σε επικοινωνία και συνεργασία με τους φορείς που εμπλέκονται άμεσα ή έμμεσα με θέματα του Σχολείου (γονείς/ κηδεμόνες, Σύλλογο Γονέων, Τοπική Αυτοδιοίκηση κ.λ.π)

**Οι εκπαιδευτικοί**

Ο εκπαιδευτικός επιτελεί έργο υψηλής κοινωνικής ευθύνης.

* Για να πραγματοποιηθεί αυτό το έργο, πρέπει ο ίδιος να είναι συνεπής στις υποχρεώσεις του, υπεύθυνος και να έχει συναίσθηση του σημαντικού κοινωνικού ρόλου του.
* Συμβάλλει στην ανάπτυξη των μαθησιακών, αισθητικών και κοινωνικών δεξιοτήτων των μαθητών/ μαθητριών, καλλιεργεί την κριτική ικανότητα, τις ευαισθησίες και τον προβληματισμό τους αποσκοπώντας στη διαμόρφωση ενεργών πολιτών, ικανών να κατανοήσουν σε βάθος χρόνου την πολυπλοκότητα των κοινωνικών συνθηκών στις οποίες καλούνται να ζήσουν.
* Ο ρόλος του εκπ/κού είναι δύσκολος και πολύπλοκος και έχει ένα ευρύ φάσμα υποχρεώσεων, από την ασφάλεια των μαθητών μέχρι τη πνευματική τους ολοκλήρωση και την ψυχική υγεία. Ο εκπ/κός διδάσκει, παρακινεί, εμπνέει, δίνει κατευθύνσεις, αλλά συγχρόνως εκπαιδεύει τον μαθητή να αυτενεργεί, να εργάζεται, να έχει εμπιστοσύνη στον εαυτό του, να νιώθει ελεύθερος, να σέβεται και να διεκδικεί τον σεβασμό.
* Ο εκπ/κός εφαρμόζει τις βασικές παιδαγωγικές αρχές που στηρίζονται στη δημοκρατία, την ισότιμη αντιμετώπιση όλων των μαθητών, και στην απόρριψη οποιασδήποτε αναχρονιστικής αντίληψης που δεν συνάδει με τις αρχές του δημοκρατικού σχολείου.
* Ακολουθεί το πρόγραμμα σπουδών, έχει σαφή γνώση των προγραμμάτων εκπ/σης, οργανώνει τη διδασκαλία του και εφαρμόζει τις παιδαγωγικές μεθόδους που ορίζονται από το ΥΠΑΙθ και το ΙΕΠ και εναλλακτικούς τρόπους διδασκαλίας, εφόσον οι συνθήκες και ο εξοπλισμός το επιτρέπουν.
* Επιδιώκει να ενημερώνεται και να μετέχει σε επιμορφωτικά σεμινάρια, να διευρύνει τις γνώσεις του και να εκπαιδεύεται στις νέες τεχνολογίες.
* Συζητά και ενθαρρύνει τους μαθητές να αναλαμβάνουν δράσεις και να μετέχουν ουσιαστικά στην εκπ/κή διαδικασία ή σε όποιες δράσεις προωθεί το σχολείο.
* Επεμβαίνει με διακριτικό τρόπο για την επίλυση προβλημάτων που προκύπτουν μέσα στην τάξη και προσπαθεί να εκπαιδεύσει τους μαθητές σε θέματα διαχείρισης ακραίων συμπεριφορών.
* Οφείλει να εμπνέει εμπιστοσύνη στους μαθητές και τους γονείς, ώστε να υπάρχει αλληλεπίδραση και συνεργασία που θα αποδειχτεί ωφέλιμη στην εξέλιξη των μαθητών.
* Συνεργάζεται με τη Δ/νση του Σχολείου, παρέχει βοήθεια σε διοικητικές εργασίες, συνεργάζεται αρμονικά με τους συναδέλφους και τους υπόλοιπους φορείς που εμπλέκονται στην εκπ/κή διαδικασία.

**Οι μαθητές/μαθήτριες**

Η συμπεριφορά των μαθητών πρέπει να διέπεται από δημοκρατικό ήθος, σεβασμό στο εκπαιδευτικό, διοικητικό και βοηθητικό προσωπικό, στους συμμαθητές τους, στη σχολική περιουσία, καθώς και στη δική τους προσωπικότητα.

Το Σχολείο απορρίπτει κάθε είδος βίας, λεκτικής, σωματικής, ψυχολογικής ή άλλης μορφής. Οι μαθητές θα πρέπει να:

* Αποδίδουν σεβασμό, με τα λόγια και τις πράξεις τους, προς κάθε μέλος της σχολικής κοινότητας.
* Αποδέχονται πως κάθε μάθημα έχει τη δική του ιδιαίτερη παιδευτική αξία και αποδίδουν στο καθένα την απαιτούμενη προσοχή και σε καμιά περίπτωση δεν παρεμποδίζουν τη διεξαγωγή του.
* Υποστηρίζουν και διεκδικούν τη δημοκρατική συμμετοχή τους στις διαδικασίες λήψης αποφάσεων στο πλαίσιο των αρμοδιοτήτων που τους δίνει η νομοθεσία, συμβάλλοντας στην εφαρμογή αυτών των αποφάσεων.
* Συμβάλλουν στην εμπέδωση ενός ήρεμου, θετικού, συνεργατικού, εποικοδομητικού σχολικού κλίματος.
* Προσέχουν και διατηρούν καθαρούς όλους τους χώρους του Σχολείου, δεν καταστρέφουν τα βιβλία τους.
* Η προστασία του σχολικού κτιρίου και της περιουσίας του είναι υπόθεση όλων. Αν προκαλέσουν κάποια βλάβη-ζημιά, αυτή πρέπει να αποκατασταθεί από τον/την υπαίτιο/α.
* Επιδιώκουν και συμβάλλουν στην υιοθέτηση πρακτικών, όπως η εξοικονόμηση ενέργειας, η ανακύκλωση υλικών και η συνετή χρήση των εκπαιδευτικών μέσων.
* Προσπαθούν να λύνουν τις αντιθέσεις ή διαφωνίες με διάλογο, ακολουθώντας διαδοχικά τα παρακάτω βήματα:
* Συζητούν άμεσα και πολιτισμένα με αυτόν που έχουν τη διαφορά.
* Απευθύνονται στον υπεύθυνο εκπαιδευτικό τμήματος ή στον Σύμβουλο Σχολικής Ζωής, όταν δεν μπορεί να βρεθεί λύση στη διαφωνία.
* Απευθύνονται στη Δ/νση.
* Σε περιπτώσεις που γίνονται αποδέκτες ή παρατηρητές βίαιης λεκτικής, ψυχολογικής ή και σωματικής συμπεριφοράς, αντιδρούν άμεσα και ενημερώνουν τους εκπ/κούς και τη Δ/νση για το πρόβλημα που αντιμετωπίζουν.
* Κατά τη διάρκεια των μαθημάτων τηρούν τους κανόνες της τάξης.
* Συμμετέχουν ενεργά στην καθημερινή παιδευτική διδακτική διαδικασία και δεν παρακωλύουν το μάθημα, σεβόμενοι το δικαίωμα των συμμαθητών/ριών για μάθηση.
* Όταν υπάρχει ανάγκη, μπορούν να επικοινωνούν με τους γονείς τους, μέσω των τηλεφώνων του Σχολείου, αφού ζητήσουν άδεια.
* Στις σχολικές εκδηλώσεις και γιορτές αλλά και στις διδακτικές επισκέψεις εκτός Σχολείου ακολουθούν τους συνοδούς εκπαιδευτικούς και συμπεριφέρονται με ευγένεια και ευπρέπεια.

**6. Άλλα θέματα**:

* Το Σχολείο εφαρμόζει την κείμενη νομοθεσία όσον αφορά στη χρήση των κινητών τηλεφώνων μέσα στον χώρο του.
* Δεν επιτρέπεται η μαγνητοφώνηση, βιντεοσκόπηση ή οποιαδήποτε άλλη εφαρμογή.
* Επιτρέπεται η χρήση του μόνο με σύμφωνη γνώμη του διδάσκοντος, εφόσον εξυπηρετεί σκοπούς της εκπ/κής διαδικασίας.
* Όταν μαθητές φέρουν κινητά τηλέφωνα στο Σχολείο, επειδή αντικειμενικοί παράγοντες το επιβάλλουν, αυτά φυλάσσονται στο γραφείο του Δ/ντή και επιστρέφονται στο τέλος του προγράμματος.
* Στον χώρο του Σχολείου απαγορεύεται το κάπνισμα, η χρήση αλκοόλ ή άλλων ουσιών, όπως ορίζει η νομοθεσία και αφορά μαθητές και διδάσκοντες.
* Η απώλεια χρημάτων ή πολύτιμων αντικειμένων είναι θέμα που δεν ανήκει στις αρμοδιότητες του Σχολείου, το οποίο, πάντως, εφιστά την προσοχή στους μαθητές να μην φέρνουν αντικείμενα αξίας, τα οποία δεν μπορούν να προστατεύσουν.

7. **Έλεγχος συμπεριφοράς.**

Στόχος του Σχολείου είναι η ανάπτυξη θετικού κλίματος και η οριοθέτηση των συμπεριφορών με βάση τις δημοκρατικές και παιδαγωγικές αρχές που η Πολιτεία έχει θεσμοθετήσει.

Το Σχολείο:

* Προάγει τον σεβασμό στην προσωπικότητα και την αξιοπρέπεια.
* Τον σεβασμό στη διαφορετικότητα και την αποδοχή του διαφορετικού.
* Προστατεύει τα μέλη του από αρνητικές συμπεριφορές και φαινόμενα εκφοβισμού.
* Όταν παρατηρούνται φαινόμενα μη αποδεκτής συμπεριφοράς, το Σχολείο επεμβαίνει αξιολογώντας τη σοβαρότητα της κατάστασης.
* Τα θέματα μη αποδεκτής συμπεριφοράς των μαθητών/τριών στο Σχολείο αποτελούν αντικείμενο συνεργασίας του εκπ/κού της τάξης με τη Δ/νση του Σχολείου, τον Σύμβουλο Σχολικής ζωής και τους γονείς και κηδεμόνες, ενώ αποφασίζονται οι παρεμβάσεις ανάλογα με την παραπτωματική συμπεριφορά, την επανάληψή της κ.λ.π.
* Σε κάθε περίπτωση και πριν από οποιαδήποτε απόφαση, λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού.
* Το Σχολείο δεν ασκεί οποιαδήποτε μορφή βίας.
* Αποσκοπεί στο να συνειδητοποιήσουν οι μαθητές/τριες που εμφανίζουν αποκλίνουσες συμπεριφορές ότι αυτές δεν είναι αποδεκτές στον χώρο του Σχολείου, όπως και στην κοινωνία και ότι κάθε πράξη τους έχει συνέπειες. Να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες.
* Η επιβολή του παιδαγωγικού ελέγχου είναι αναγκαία, κάθε φορά που ο παιδαγωγικός διάλογος και οι υπόλοιπες παρεμβάσεις αποδεικνύονται ανεπαρκή μέτρα για την αντιμετώπιση των αποκλινουσών συμπεριφορών.
* Ο παιδαγωγικός έλεγχος επιβάλλεται, αφού τηρηθούν όλες οι προβλεπόμενες διαδικασίες που βασίζονται στις δημοκρατικές , ψυχολογικές και παιδαγωγικές παραμέτρους που έχει θέσει η Πολιτεία.

**8. Σχολικές Δραστηριότητες**

* Το Σχολείο οργανώνει μια σειρά δραστηριοτήτων, εντός και εκτός Σχολείου που στόχο έχουν τη σύνδεση σχολικής και κοινωνικής ζωής.
* Στην αρχή του σχολικού έτους γίνεται ο αρχικός σχεδιασμός που θα λαμβάνει υπόψη παιδαγωγικά κριτήρια.
* Μέσα από αυτές τις δραστηριότητες τα παιδιά εμπλουτίζουν τις ήδη υπάρχουσες γνώσεις, τις συνδέουν με την καθημερινή ζωή, αποκτούν δεξιότητες ζωής, ευαισθητοποιούνται σε διάφορα κοινωνικά θέματα, διευρύνουν τους ορίζοντες τους και κάνουν πράξη όσα μαθαίνουν στα Προγράμματα Σχολικών Δραστηριοτήτων και στα Εργαστήρια Δεξιοτήτων.
* Εστιάζουμε, επίσης, στις επετειακές εκδηλώσεις, στις οποίες φροντίζουμε να συμμετέχει μεγάλος αριθμός μαθητών, αξιοποιούμε τις ημέρες που αφιερώνονται στην υπενθύμιση σημαντικών γεγονότων, στην καταπολέμηση της βίας και του ρατσισμού και στον αθλητισμό, ώστε να οργανώνουμε δράσεις που θα κινητοποιήσουν τους μαθητές, θα εργαστούν σε αυτές και εν τέλει θα γνωρίσουν τα θέματα που διαπραγματεύονται.
* Το Σχολείο συμμετέχει σε προγράμματα περιβαλλοντικά, πολιτιστικά, αγωγής υγείας, όταν οι συνθήκες το επιτρέπουν και υπάρχουν εκπ/κοί που μπορούν να αναλάβουν την εκπόνησή τους.

**Ε. ΕΠΙΚΟΙΝΩΝΙΑ ΤΟΥ ΣΧΟΛΕΙΟΥ ΚΑΙ ΣΥΝΕΡΓΑΣΙΑ ΣΧΟΛΕΙΟΥ ΚΑΙ ΓΟΝΕΩΝ ΚΑΙ ΚΗΔΕΜΟΝΩΝ.**

**1. Επικοινωνία γονέων / κηδεμόνων και Σχολείου.**

* Το Σχολείο πρέπει να βρίσκεται σε αγαστή συνεργασία με την οικογένεια του μαθητή/της μαθήτριας.
* Κάθε φορά που δημιουργείται θέμα το οποίο σχετίζεται με συγκεκριμένο μαθητή/συγκεκριμένη μαθήτρια, το Σχολείο φροντίζει να ενημερωθεί σχετικά ο γονέας/κηδεμόνας, ο οποίος θα πρέπει να συνεργαστεί με το Σχολείο με στόχο πάντα την ομαλή διευθέτηση του.
* Η εμπιστοσύνη του παιδιού στο Σχολείο ενισχύεται από τη θετική στάση των γονέων/κηδεμόνων προς το Σχολείο και τον εκπαιδευτικό.
* Οι γονείς/κηδεμόνες είναι σημαντικό να συνεργάζονται στενά με το Σχολείο, προκειμένου να παρακολουθούν την αγωγή και την επίδοση των παιδιών τους σε τακτική βάση, συμμετέχοντας στις ενημερωτικές συναντήσεις που οργανώνονται από το Σχολείο. Όπως ήδη έχει αναφερθεί, το Σχολείο έχει ορίσει συγκεκριμένους τρόπους τακτικής επικοινωνίας με τους γονείς/ κηδεμόνες και τους προτρέπει να επικοινωνούν οποιαδήποτε στιγμή προκύπτει κάποια ιδιαίτερη κατάσταση.

**2. Σύλλογος Γονέων και Κηδεμόνων**

* Οι γονείς/κηδεμόνες των μαθητών/τριών κάθε Σχολείου συγκροτούν τον Σύλλογο Γονέων/Κηδεμόνων, που φέρει την επωνυμία του Σχολείου και συμμετέχουν αυτοδικαίως σε αυτόν. Ο Σύλλογος Γονέων/Κηδεμόνων βρίσκεται σε άμεση συνεργασία με τη Δ/νση , τον Σύλλογο Διδασκόντων/ουσών του Σχολείου, αλλά και με τον/την Πρόεδρο της Σχολικής Επιτροπής του Δήμου.
* Ο ρόλος του Συλλόγου Γονέων και Κηδεμόνων είναι διακριτός και δεν παρεμβαίνει σε θέματα που δεν άπτονται των αρμοδιοτήτων του.
* Το Σχολείο κινείται πάντα στα πλαίσια που η Δημοκρατική Πολιτεία έχει ορίσει, είναι ανοικτό στον διάλογο και τη συνεργασία, δέχεται τη συνδρομή των Θεσμικών οργάνων, όταν δεν επηρεάζουν ή δεν παρεμποδίζουν τον εκπ/κό και παιδαγωγικό του ρόλο.

**3. Σχολικό Συμβούλιο**

* Στο Σχολικό Συμβούλιο της σχολικής μονάδας συμμετέχουν ο Σύλλογος Διδασκόντων/ουσών, το Διοικητικό Συμβούλιο του Συλλόγου Γονέων/Κηδεμόνων, ο εκπρόσωπος της Τοπικής Αυτοδιοίκησης και τρεις εκπρόσωποι των μαθητικών κοινοτήτων, που ορίζονται με απόφαση του Συμβουλίου τους.
* Έργο του Σχολικού Συμβουλίου είναι η εξασφάλιση της ομαλής λειτουργίας του Σχολείου με κάθε πρόσφορο τρόπο, η καθιέρωση τρόπων επικοινωνίας διδασκόντων/ουσών και οικογενειών των μαθητών και του σχολικού περιβάλλοντος, ο ομαλή λειτουργία της μονάδας, η αντιμετώπιση των προβλημάτων που προκύπτουν, ώστε να διασφαλίζονται οι συνθήκες που απαιτούνται για την ολοκλήρωση του έργου της εκπαιδευτικής κοινότητας.

**4. Ο χαρακτήρας του Σχολείου.**

Το Σχολείο μας λειτουργεί με βάση τους κανόνες που η Πολιτεία έχει θεσπίσει, είναι ανοικτό στις συνεργασίες, στον διάλογο, στην επικοινωνία με την κοινωνία και αποσκοπεί να επιτελέσει με τον προσφορότερο για τους μαθητές του τρόπο τον ρόλο που έχει ως φορές κοινωνικοποίησης.

**5. Πολιτική του Σχολείου για την προστασία από πιθανούς κινδύνους   
  
Ι. Αντιμετώπιση έκτακτων αναγκών**

Ο Διευθυντής του Σχολείου, από την αρχή του σχολικού έτους σε συνεργασία με τον Σύλλογο Διδασκόντων/ουσών του Σχολείου, έχει προβεί σε όλες τις απαιτούμενες ενέργειες που προβλέπονται για την αντιμετώπιση των έκτακτων αναγκών εντός του σχολικού χώρου.

Στις περιπτώσεις έκτακτης ανάγκης, κανένα παιδί δεν αποχωρεί από το Σχολείο μόνο του. Τα παιδιά παραδίδονται στους γονείς/κηδεμόνες τους.

Όσον αφορά την προστασία από σεισμούς και φυσικά φαινόμενα, επικαιροποιείται τακτικά το Σχέδιο Μνημονίου Ενεργειών για τη Διαχείριση του Σεισμικού Κινδύνου του Σχολείου, με την υλοποίηση ασκήσεων ετοιμότητας κατά τη διάρκεια του σχολικού έτους. Επίσης, ο/η Διευθυντής/ρια ενημερώνει τους/τις μαθητές/τριες, καθώς και τους γονείς/κηδεμόνες, για τους βασικούς κανόνες και τρόπους αντίδρασης κατά την εκδήλωση των φαινομένων αυτών.

Τέλος, σε καταστάσεις πανδημίας ή ακραίων-επικίνδυνων φαινομένων οι εκπαιδευτικοί, μαθητές/μαθήτριες, γονείς/κηδεμόνες, Διευθυντές/Διευθύντριες, Προϊστάμενοι/Προϊστάμενες οφείλουν να συμμορφώνονται και να ακολουθούν ρητά τις οδηγίες που εκδίδουν οι εκάστοτε αρμόδιοι φορείς/υπηρεσίες: π.χ. ΕΟΔΥ, ΥΠΑΙΘ, Υπουργείο Πολιτικής Προστασίας, κ.λ.π. για την εύρυθμη λειτουργία της σχολικής μονάδας και την ασφάλεια των μελών της.

**I. Χώρος συγκέντρωσης σε περίπτωση ανάγκης**   
Ενδεικτικό σχέδιο:

**III. Ειδικό σχέδιο αποχώρησης λόγω έκτακτων συνθηκών**   
  
Σε περίπτωση έκτακτης ανάγκης, για την ασφάλεια των παιδιών έχει καταρτιστεί σχέδιο   
διαφυγής και προς τούτο πραγματοποιούνται τακτικά ασκήσεις ετοιμότητας.

**6. Εσωτερικός Κανονισμός Λειτουργίας- Διαδικασίες διασφάλισης της εφαρμογής του**   
  
Ο κοινά συμφωνημένος Κανονισμός βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρηση του από τους/τις μαθητές/τριες, τους εκπαιδευτικούς και τους γονείς/κηδεμόνες με αμοιβαίο σεβασμό στον διακριτό θεσμικό ρόλο τους, ώστε να έχει πληρότητα, γενική αποδοχή και εφαρμογή, αποτελεί προϋπόθεση της εύρυθμης λειτουργίας του   
Σχολείου. Είναι το θεμέλιο πάνω στο οποίο μπορεί το Σχολείο να οικοδομήσει για να πετύχει τους στόχους και το όραμά του.

Θέματα που ανακύπτουν και δεν προβλέπονται από τον Κανονισμό, αντιμετωπίζονται κατά περίπτωση από τον/τη Διευθυντή/ρια και τον Σύλλογο Διδασκόντων/ουσών, σύμφωνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.   
Ο κανονισμός κοινοποιείται σε όλους τους γονείς/κηδεμόνες των μαθητών/τριών προς ενημέρωσή τους.   
  
   
Εγκρίνεται   
   
  
Ο/ΗΣυντονιστής/ρια Εκπαιδευτικού Έργου Ο/Η Διευθυντής/ρια Εκπαίδευσης.   
(οποίος έχει την παιδαγωγική ευθύνη του Σχολείου)   
ΚΑΛΑΤΖΗΣ ΓΕΩΡΓΙΟΣ,ΣΕΕ,ΠΕ03 Δ. ΠΑΠΑΓΙΩΡΓΟΣ,ΠΕ02  
  
Ημερομηνία: 8/11/2022